****

**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. 06-11-6916-3/24**

**Podgorica, 12.06.2024.**

Odlučujući po Zahtjevu br. 06-11-6916-1/24 od 04.06.2024. godine, upućenom od strane Ministarstva unutrašnjih poslova Crne Gore, kojim se od Agencije za zaštitu ličnih podataka i slobodan pristup informacijama, shodno članu 50 stav 1 tačka 2 Zakona o zaštiti podataka o ličnosti („Sl. List CG“, br. 79/08, 70/09, 44/12 i 22/17) traži mišljenje da li su u skladu sa Zakonom o zaštiti podataka o ličnosti, Predlog zakona o izmjeni Zakona o strancima, Predlog zakona o izmjeni Zakona o crnogorskom državljanstvu, Predlog zakona o izmjeni Zakona o zaštiti podataka o ličnosti, Predlog zakona o izmjeni Zakona o centralnom registru stanovništva, Predlog zakona o izmjeni Zakona o registrima prebivališta i boravišta i Predlog zakona o dopuni Zakona o matičnim registrima, Savjet Agencije je na sjednici održanoj dana 12.06.2024. godine donio sljedeće

**M I Š LJ E NJ E**

Predložene izmjene i dopune Zakona o strancima, Zakona o crnogorskom državljanstvu, Zakona o centralnom registru stanovništva, Zakona o registrima prebivališta i boravišta kao i Zakona o matičnim registrima dobijaju svoje pravno dejstvo i moguće ih je primjenjivati uz prethodnu izmjenu člana 2 stav 4 Zakona o zaštiti podataka o ličnosti.

**O b r a z l o ž e nj e**

Dana 04.06.2024. godine ovoj Agenciji se obratilo Ministarstvo unutrašnjih poslova Crne Gore Zahtjevom kojim se od Agencije za zaštitu ličnih podataka i slobodan pristup informacijama traži mišljenje da li su odredbe Predloga zakona o izmjeni Zakona o strancima, Predloga zakona o izmjeni Zakona o crnogorskom državljanstvu, Predloga zakona o izmjeni Zakona o zaštiti podataka o ličnosti, Predloga zakona o izmjeni Zakona o centralnom registru stanovništva, Predloga zakona o izmjeni Zakona o registrima prebivališta i boravišta i Predloga zakona o dopuni Zakona o matičnim registrima u skladu sa Zakonom o zaštiti podataka o ličnosti.

Predlogom zakona o izmjeni Zakona o zaštiti podataka o ličnosti predviđeno je da se u članu 2 mijenja stav 4 i glasi:

„Kad se lični podaci daju na korišćenje radi obrade u statističke ili naučno-istraživačke svrhe, ti podaci se moraju dati na korišćenje u obliku koji ne otkriva identitet lica, osim za organ uprave nadležan za poslove statistike radi razvoja, proizvodnje i diseminacije zvanične statistike“.

Predlogom zakona o izmjeni Zakona o strancima predviđeno je da se u članu 208 stav 4 mijenja i da glasi:

 „Podaci iz evidencije mogu se koristiti za statističke, naučne, istraživačke i druge svrhe, u skladu sa odredbama posebnog zakona o zvaničnoj statistici i sistemu zvanične statistike i/ili odredbama kojima se uređuje zaštita ličnih podataka“.

Predlogom zakona o izmjeni Zakona o crnogorskom državljanstvu, u članu 37 stav 1 se mijenja i glasi:

 „Lične podatke iz registra koristi nadležni organ u vršenju svoje djelatnosti u skladu sa zakonom. Takođe, podaci iz registra mogu se koristiti za statističke, naučne, istraživačke i druge namjene u skladu sa odredbama posebnog zakona o zvaničnoj statistici i sistemu zvanične statistike, radi razvoja, proizvodnje i diseminacije zvanične statistike.“

Predlogom zakona o izmjeni Zakona o registrima prebivališta i boravišta, u članu 31 stav 4 se mijenja i glasi:

 „Podaci iz registra mogu se koristiti za statističke, naučne, istraživačke i druge namjene, bez oznake identiteta crnogorskog državljanina na koga se podaci odnose, u skladu sa zakonom, osim za organ uprave nadležan za poslove statistike u skladu sa odredbama posebnog zakona o zvaničnoj statistici i sistemu zvanične statistike, radi razvoja, proizvodnje i diseminacije zvanične statistike.“

Predlogom zakona o izmjeni Zakona o centralnom registru stanovništva, predviđeno je da se član 19 stav 2 mijenja i glasi:

 „Podaci iz Centralnog registra mogu se koristiti za statističke, naučne, istraživačke i druge namjene, bez oznake identiteta lica na koje se podaci odnose, osim za organ uprave nadležan za poslove statistike radi razvoja, proizvodnje i diseminacije zvanične statistike.“

Predlogom zakona o dopuni zakona o matičnim registrima, u članu 37 poslije stava 3 dodaje se novi stav koji glasi:

 „Podaci iz matičnih registara mogu se koristiti za statističke, naučne, istraživačke i druge namjene, u skladu sa zakonom kojim se uređuje zaštita ličnih podataka.“

Aktuelni Zakon o zaštiti podataka o ličnosti, u članu 2 stavovi 1 i 2, propisuje da se lični podaci moraju obrađivati na pošten i zakonit način i da se ne mogu obrađivati u većem obimu nego što je potrebno da bi se postigla svrha obrade, niti na način koji nije u skladu sa njihovom namjenom.

Nadalje, članom 2 stav 4 propisano je “Kad se lični podaci daju na korišćenje radi obrade u statističke ili naučno-istraživačke svrhe, ti podaci se moraju dati na korišćenje u obliku koji ne otkriva identitet lica.”

Članom 4 propisano je da se zaštita ličnih podataka obezbjeđuje svakom licu bez obzira na državljanstvo, prebivalište, rasu, boju kože, pol, jezik, vjeru, političko i drugo uvjerenje, nacionalnost, socijalno porijeklo, imovno stanje, obrazovanje, društveni položaj ili drugo lično svojstvo.

Korisnik ličnih podataka, shodno članu 9 stav 1 tačka 4 ZZPL-a je svako fizičko ili pravno lice , državni organ, organ državne uprave, organ lokalne samouprave ili lokalne uprave i drugi subjekti koji vrše javna ovlašćenja, a nije lice čiji se lični podaci obrađuju, prvobitni rukovalac zbirke, obrađivač ličnih podataka ili lice zaposleno kod rukovaoca ili obrađivača.

Članom 10 ZZPL-a predviđeni su uslovi za obradu ličnih podataka i istim je, između ostalog, propisano da se obrada ličnih podataka može vršiti ukoliko za to postoji pravni osnov u zakonu ili po prethodno dobijenoj saglasnosti lica čiji se lični podaci obrađuju, koja se može opozvati u svakom trenutku.

Ukoliko su ispunjeni uslovi iz člana 10, rukovalac zbirke mora trećoj strani, odnosno korisniku ličnih podataka, na njegov zahtjev dati lične podatke koji su mu potrebni (član 17 ZZPL-a).

Članom 24 ZZPL-a, propisane su mjere zaštite ličnih podataka radi sprječavanja uništenja, nedopuštenog pristupa, promjene, gubitka, objavljivanja, kao i od zloupotrebe. Rukovalac zbirke ličnih podataka i obradjivač ličnih podataka obavezni su da obijezbijede tehničke, kadrovske i organizacione mjere zaštite. Ako se obrada ličnih podataka vrši elektronskim putem, rukovalac zbirke obavezan je da obezbijedi da se u informacionom sistemu automatski evidentiraju korisnici ličnih podataka, podaci koji su obrađivani, pravni osnov za korišenje podataka, broj predmeta, vrijeme odjave i prijave sa sistema. Rukovalac je obavezan da odredi koji zaposleni i kojim ličnim podacima imaju pristup, kao i kategorije podataka koji se mogu dati na korišćenje i pod kojim uslovima, kao i da vodi evidenciju o korisnicima ličnih podataka u skladu sa svojim aktom.

Imajući u vidu naprijed citirane odredbe ZZPL-a, a cijeneći Predloge zakona i istaknute razloge za donošenje istih u kojim se ukazuje da je aktuelnim ZZPL-om upotreba podataka u statističke svrhe ograničena te da je cilj donošenja zakona da se Upravi za statistiku omogući potpun pristup administrativnim izvorima, Savjet Agencije je mišljenja da predložene izmjene i dopune Zakona o strancima, Zakona o crnogorskom državljanstvu, Zakona o centralnom registru stanovništva, Zakona o registrima prebivališta i boravišta kao i Zakona o matičnim registrima, dobijaju svoje pravno dejstvo i moguće ih je primjenjivati uz prethodnu izmjenu člana 2 stav 4 Zakona o zaštiti podataka o ličnosti.

Ovo iz razloga što će isključivo na taj način Uprava za statistiku imati svojstvo zakonskog korisnika ličnih podataka, odnosno potpun pristup administrativnim izvorima.

Ističemo da je Opštom uredbom o zaštiti ličnih podataka (General Data Protection Regulation 2016/679 - GDPR) Evropskog Parlamenta i Savjeta Evropske Unije ,sa kojom će biti usklađen novi Zakon o zaštiti podataka o ličnosti, predviđeno da se obrada ličnih podataka zasniva na načelu ograničenja svrhe koja podrazumijeva da se lični podaci mogu prikupljati u određene zakonom propisane svrhe i da se dalje ne smiju obrađivati u nekompatibilne svrhe zbog koje su prikupljeni, pri čemu se obrada ličnih podataka u svrhu arhiviranja, naučnog ili istorijskog istraživanja ili u statističke svrhe ne smatra drugom svrhom. Takođe, Uredbom je predviđeno ograničenje čuvanja ličnih podataka koje podrazumijeva da se lični podaci čuvaju u obliku koji omogućava identifikaciju lica na koje se odnose samo za vrijeme za koje je potrebno u svrhu njihove obrade i da se mogu čuvati u dužem vremenskom periodu samo ako će se obrađivati u svrhu arhiviranja, naučnog ili istorijskog istraživanja ili u statističke svrhe, uz primjenu odgovarajućih tehničkih i organizacionih mjera kojima se štite prava lica na koja se ti lični podaci odnose.

**SAVJET AGENCIJE**

**Predsjednik, mr Željko Rutović**

**Dostavljeno:**

* Podnosiocu zahtjeva
* Odsjeku za predmete i prigovore
* a/a